FI Euroopan unionin virallinen lehti C 144/32

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 144/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”NEW SEASON COMBER POTATOES”/”COMBER EARLIES”

EY-N:o: UK-PGI-0005-0810-11.06.2010

SMM ( X ) SAN ( )

1. Nimi:

”New Season Comber Potatoes”/”Comber Earlies”

2. Jäsenvaltio tai kolmas maa:

Yhdistynyt kuningaskunta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6: Hedelmät, vihannekset ja viljat sellaisenaan tai jalostettuina.

3.2 Kuvaus 1 kohdassa nimetystä tuotteesta:

”New Season Comber Potato/Comber Earlies” -nimityksellä tarkoitetaan Solanaceae-heimon Solanum tuberosum -lajin uusia perunoita. ”New Season Comber Potatoes/Comber Earlies” -perunaa kasvatetaan perussiemenlajikkeista, jotka on lueteltu EU:n jäsenvaltioiden kansallisissa lajikeluetteloissa. Peruna on istutettava, viljeltävä ja korjattava Comberin kaupunkia ympäröivällä määritellyllä alueella. Siemenmukulat istutetaan vakoihin kunkin vuoden tammikuun alkupuolelta lähtien. Istutusajankohta on paljon varhaisempi kuin muualla Pohjois-Irlannissa, sillä määritellyllä alueella ilmasto on lämpimämpi ja maaperä läpäisee vettä paremmin kuin muualla Pohjois-Irlannissa, joten hallanvaara on pienempi.

Lehvistö on tumman vihreää. Itse perunat ovat kooltaan pieniä (halkaisija 30–70 mm) ja pyöreän tai soikean muotoisia. Kuori on pehmeä, sileä, ohut ja irtonainen. Kuoren väri riippuu lajikkeesta. Malto on kermanvalkoinen. Maku on maaläheinen, makea ja pähkinäinen, selkeästi uuden perunan makuinen.

Peruna myydään joko irtoperunana tai pakattuna eri painoisiin pakkauksiin.

3.3 Raaka-aineet (ainoastaan jalostetut tuotteet):

Ei sovelleta.

3.4 Rehu (ainoastaan eläinperäiset tuotteet):

Ei sovelleta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

”New Season Comber potatoes/Comber Earlies” -peruna on istutettava, viljeltävä ja korjattava määritellyllä alueella. Siemenmukulat on istutettava vakoihin kunkin vuoden tammikuun alkupuolelta lähtien. Peruna on korjattava toukokuun alusta heinäkuun loppuun ennen kuin se tuleentuu kokonaan.

3.6 Viipalointia, raastamista, pakkaamista jne. koskevat erityiset säännöt:

Ei sovelleta.

3.7 Merkintöjä koskevat erityiset säännöt:

Kuhunkin pakkauslaatikkoon tai -pussiin on merkittävä kasvien terveysnumero, jonka antaa maataloudesta ja maaseudun kehittämisestä vastaava Pohjois-Irlannin ministeriö. Kullakin tilalla on oma numeronsa. Tämän ansiosta kukin erä voidaan jäljittää tilalle, jolla se tuotettiin.

Tuote on perinteisesti tunnettu seutukunnalla nimellä ”Comber Earlies”, jolla sitä voidaan myös pitää kaupan. Merkintöihin on sisällytettävä joko nimi ”New Season Comber Potatoes” tai ”Comber Earlies”.

4. Maantieteellisen alueen tarkka rajaus:

Määritelty alue käsittää Comberin kaupunkia ympäröivän alueen, jota alun perin nimitettiin Hamiltonien ja Montgomerien maiksi. Se kattaa seuraavat: Ards Borough'n kunta aina etelään Ardkeeniin saakka Ardsin niemimaalla ja Crossgariin ja Killyleagh'iin saakka Strangford Lough'n länsipuolella, North Down Borough'n kunta ja osia Castlereagh’n, Belfastin ja Down Districtin kunnista A7-tien itäpuolella (A7-tie kulkee Carryduffista Saintfieldin ja Crossgarin kautta Killyleagh'iin).

5. Yhteys maantieteelliseen alkuperään:

5.1 Maantieteellisen alueen erityisyys:

”New Season Comber Potatoes/Comber Earlies” -perunan maine juontuu määritellyn alueen maaperästä ja ilmastosta. Aluetta hallitseva piirre on Strangford Lough, joka on Brittein saarten suurin lahdelma. Lahdelmaa ympäröivä perusmaa on triaskauden punaista hiekkakiveä ja soraa. Maaperä on sen vuoksi kevyttä ja läpäisee vettä helposti. Se kuivuu ja lämpiää nopeammin kuin missään muualla Pohjois-Irlannissa.

Määritelty alue sijaitsee Irlannin kaakkoisosassa. Lisäksi Ardsin niemimaa tarjoaa suojaa idässä ja Mournen vuoret etelässä. Ilmasto onkin sekä lämpimämpi että kuivempi kuin muualla Pohjois-Irlannissa. Alue sijaitsee suurimmaksi osin alavilla mailla, ja Strangford Lough tekee talvisäästä huomattavasti leudomman kuin muualla Pohjois-Irlannissa. Maaperä on sen vuoksi lämpimämpää ja kuivempaa ja auringonpaistetta saadaan koko vuoden muita seutuja enemmän (keskimäärin 1 500 tuntia vuodessa). ”New Season Comber Potatoes/Comber Earlies” -perunan kasvukausi alkaakin aikaisemmin kuin perunalla muualla Pohjois-Irlannissa. Kasvukausi on pidempi kuin missään muualla Pohjois-Irlannissa eli yli 270 päivää. Tällaisen ilmaston ja pinnanmuodostuksen ansiosta hallanvaara on määritellyllä alueella muita seutuja pienempi.

5.2 Tuotteen erityisyys:

”New Season Comber Potatoes/Comber Earlies” -perunalle on luonteenomaista perunan ainutlaatuinen ulkomuoto ja maku. Tämä tekee perunasta arvostetun. ”New Season Comber Potatoes/Comber Earlies” -peruna on varhaisin Pohjois-Irlannissa saatavilla oleva peruna, ja sen maku ja koostumus ovat ainutlaatuiset. Näihin seikkoihin pohjautuukin perunan maine ja kysyntä.

Maku on maaläheinen ja pähkinäinen. Perunan tunnistaa heti sen pehmeästä, ohuesta kuoresta, joka on usein ostohetkellä jo kuoriutumassa pois. Koska kuori on pehmeä ja irtonainen, peruna nostetaan varovasti, jottei kuori vaurioituisi vaan pysyisi ehjänä. Perunat saatetaan markkinoille heti niiden korjuupäivänä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”New Season Comber Potatoes/Comber Earlies” -perunan rekisteröiminen suojatuksi maantieteelliseksi merkinnäksi on perusteltua perunan varhaisen korjuun vuoksi.

”New Season Comber Potatoes/Comber Earlies” -perunaa pidetään korkealaatuisena koko Pohjois-Irlannissa, erityisesti itäisissä kreivikunnissa. Perunalla on vankka maine maaseudulla määritellyllä alueella ja sen lähitienoilla sekä läheisissä Belfastin ja Lisburnin kaupungeissa. Vähittäiskauppiaat myyvät ”New Season Comber Potatoes/Comber Earlies” -perunaa kaupoissaan ja ateriapalvelujen tarjoajat ovat ottaneet sen ruokalistoilleen. Näin se on sekä paikallisten asukkaiden että matkailijoiden saatavilla.

”New Season Comber Potatoes/Comber Earlies” -peruna on varhaisin saatavilla oleva peruna, ja sen maku ja koostumus ovat ainutlaatuiset. Näihin seikkoihin pohjautuukin perunan maine ja kysyntä. Määritellyllä alueella vallitsevan ilmaston ansiosta maaperä kuivuu nopeammin, mikä pienentää hallanvaaraa talvikuukausina. Tämän vuoksi kasvukausi alkaa ennen muita perunoita muualla Pohjois-Irlannissa. Maaperä on kuivempaa ja kevyempää kuin muualla Pohjois-Irlannissa. Määritellyn alueen ilmaston ja pinnanmuodostuksen ansiosta peruna voidaan istuttaa ja korjata aikaisemmin kuin missään muualla Pohjois-Irlannissa. Koska ”New Season Combers/Comber Earlies” -peruna voidaan korjata näin varhaisessa vaiheessa, sen aistinvaraiset ominaisuudet eroavat tuleentuneiden perunamukuloiden ominaisuuksista selvästi. Selkeän maanläheisen pähkinäisen makunsa ja pehmeän sileän kuorensa ansiosta ”New Season Comber Potatoes/Comber Earlies” -perunalla on ainutlaatuinen maine koko Pohjois-Irlannissa ja kauempanakin.

Comberin alueen mikroilmasto mahdollistaa ”New Season Comber Potatoes/Comber Earlies” -perunan varhaisen istutuksen ja varhaisen korjuun sekä vaikuttaa osaltaan sen ainutlaatuiseen makuun ja koostumukseen. Lämmin sää suosii kasvua, ja mukulat kehittyvät nopeasti.

Koska peruna on varhaisin Pohjois-Irlannissa saatavilla oleva peruna ja sen maine on niin hyvä, paikalliset vähittäiskauppiaat ilmoittavat lehdissä, kun he saavat ensimmäiset ”New Season Comber Potatoes/Comber Earlies” -perunat myyntiin. Lisäksi kuluttajat ovat valmiit maksamaan perunasta paljon enemmän kuin muista myynnissä olevista perunoista.

Määritellyn alueen historia kytkeytyy tiukasti perunanviljelyyn ja kahden ulsterilais-skotlantilaisen perheen eli Hamiltonien ja Montgomerien menneisyyteen. Uudisasutuksen varhaiset vuodet on tallennettu teokseen ”The Montgomery Manuscripts”. Teoksen kirjoittaja on William Montgomery, jonka isoisä oli Sir Hugh Montgomery. Seuraavaa teokseen sisältyvää kohtaa pidetään ensimmäisenä kirjallisena viittauksena perunaan Irlannissa (vuodelta 1606):

”Armon rouvalla oli myös maatiloja Greyabbeyssä ja Coinerissa [Comberissa] sekä Newtownissa. Niillä tuotettiin ruokaa tulokkaille ja omalle väelle. Armon rouva sai helposti väkeä kyntötöihin ja eläinten hoitoon. … vastineeksi hän antoi heinää ja viljaa joka vuosi sekä mökin, puutarhapalstan ja hieman maata pellavan ja perunan viljelyyn.”

”New Season Comber Potatoes” -perunaa viljellään nykyään yhä nimenomaan Hamiltonien ja Montgomerien mailla, mukana lukien Comber, Greyabbey ja Newtownards. Historiallinen yhteys perunanviljelyn alkuaikoihin on selvä, sillä seutukunnalla asuu edelleen useita Hamiltoneja, jotka kasvattavat Comberin perunoita.

Comberin alue on ollut tiukasti kytköksissä perunanviljelyyn vuosisatojen ajan. Ensimmäinen kirjallinen viittaus perunoihin Irlannissa (vuodelta 1606) kertoo siitä, kuinka Comberissa annettiin maata perunanviljelyyn. Kaupunki mainostaa edelleen itseään perunanviljelyn kehtona Pohjois-Irlannissa. Paikallisvaltuusto mainostaa kaupunkia koko Pohjois-Irlannissa perunanviljelyn synnyinsijana senkaltaisilla tapahtumilla ja festivaaleilla kuin ”Spud Fest” eli ”Pottujuhla”. Ravintolat ja hotellit kautta koko Pohjois-Irlannin ovat sisällyttäneet ”New Season Comber Potatoes/Comber Earlies” -perunan ruokalistoilleen paikallisena erikoisuutena. Valmistustapoja on monia. Suosituin tapa on yksinkertaisesti keittää perunat ja tarjoilla ne voinokareen kanssa.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) EUVL L 93, 31.3.2006, s. 12.